Prinsessa Kaguyan taru

Prinsessa Kaguyan taru () on japanilainen animaatioelokuva, jonka on tuottanut Studio Ghibli ja ohjannut sekä käsikirjoittanut Isao Takahata. Elokuva sai ensi-iltansa Japanissa 23. marraskuuta 2013.

Elokuvan tarina perustuu japanilaiseen kansantarinaan prinsessa Kaguyasta.

Juoni  
Bambunleikkaaja nimeltään Miyatsuko löytää pienen tytön hehkuvan bambunverson sisältä. Pitäen häntä jumalan lahjana, hän ja hänen vaimonsa päättävät kasvattaa tämän omanaan kutsuen tätä prinsessaksi. Tyttö kasvaa nopeasti, minkä myötä kylän muut lapset kutsuvat tätä "Bambunvesaksi". Lapsista vanhin, Sutemaru, tulee hyväksi ystäväksi tytön kanssa.

Eräänä päivänä Miyatsuko löytää erään bambunverson sisältä kultaa ja hienoja kankaita. Hänen mielestään tämä todistaa tytön olevan kuninkaallinen ja hän päättääkin tehdä tytöstä oikean prinsessan. Hän muuttaa perheensä kanssa pääkaupungissa sijaitsevaan kartanoon pakottaen tytön jättämään entisen elämän taakseen. Nainen nimeltä Sagami saa tehtäväkseen kouluttaa tytöstä hienon aatelisnaisen. Tyttö kuitenkin tuskailee aateliston tiukkien tapojen kanssa kaivaten entistä elämäänsä maaseudulla.

Kasvaessaan tytölle myönnetään virallinen nimi "Prinsessa Kaguya". Miyatsuko järjestää juhlat, joissa Kaguya kuulee isänsä yrityksistä muuttaa maalaistyttö aatelisnaiseksi rahan avulla. Kaguya pakenee pääkaupungista epätoivoisena ja juoksee vuorille etsimään Sutemarua ja ystäviään, siinä kuitenkaan onnistumatta. Hän pyörtyy lumeen ja herätessään huomaa olevansa jälleen juhlissa.

Kaguyan kaunistuessa kosijat alkavat kiinnostua hänestä. Viisi aatelismiestä yrittää kosia häntä verraten häntä tarunomaisiin aarteisiin. Kaguya kertoo, että nai sen miehen, joka tuo hänelle mainitsemansa aarteen. Kevään saapuessa prinsessa tahtoo nähdä kirsikankukkien kukkivan. Hänen äitinsä ja yksi palvelijattarista vievät hänet maaseudulle kukkivan kirsikkapuun luo. Prinsessa pyörii onnellisena kirsikkapuun ympärillä, kunnes törmää vahingossa pieneen lapseen. Lapsen äiti pyytää Kaguyalta tapahtunutta anteeksi, muistuttaen Kaguyaa tämän ylhäisestä asemasta.

Pääkaupunkiin palatessaan prinsessan kärryt juuttuvat ruuhkaan ja samalla ulkoa kuuluu meteliä. Kaguya huomaa useiden miesten juoksevan ja tunnistaa yhden heistä Sutemaruksi. Kykenemättä hillitsemään itseään hän kutsuu Sutemarua. Tajuten asemansa hän kuitenkin vetäytyy äkkiä kärryn suojiin. Sutemaru yrittää juosta prinsessan perään, mutta eräs mies saa tämän kiinni kanavarkaudesta ja pahoinpitelee hänet Kaguyan todistaessa tapahtumaa kyynelsilmin.

Kosijoista kaksi yrittää lahjoa prinsessan väärennöksillä, kolmas jättää tehtävän kesken ja neljäs lahjoittaa Kaguyalle kukan aarteen sijasta. Miyatsukon vaimo paljastaa kuitenkin petoksen ennen kuin Kaguya ehtii suostua. Kun viimeinen kosijoista kuolee metsästäessään aarretta, Kaguya masentuu. Myös keisari vakuuttuu prinsessan kauneudesta ja yrittää saada tämän muuttamaan luokseen. Prinsessa saa kuitenkin keisarin luopumaan ajatuksesta.

Myöhemmin Kaguya paljastaa vanhemmilleen tulleensa oikeasti Kuusta. Siellä asuessaan hän rikkoi lakia ja toivoi tulevansa karkotetuksi Maahan jotta voisi kokea kuolevaisen elämän. Keisarin kosiessa prinsessaa hän hiljaa rukoili Kuuta auttamaan häntä. Kuu kuuli prinsessan rukouksen, palautti hänen muistonsa ja kertoi, että hänet haettaisiin takaisin Kuuhun seuraavan täydenkuun aikana. Kaguya on kuitenkin jo kiintynyt elämään Maassa eikä tahdo palata takaisin Kuuhun. Miyatsuko vannoo suojelevansa prinsessaa ja alkaa muuttaa kartanoa linnoitukseksi.

Kaguya palaa kotikyläänsä ja löytää Sutemarun. Pari tunnustaa rakkautensa ja he lentävät iloisina maaseudun yllä, kunnes kohtaavat Kuun ja putoavat takaisin Maahan. Sutemaru herää yksin ja kohtaa jälleen vaimonsa ja lapsensa, joten kokemus saattoi olla vain Sutemarun unta.

Täydenkuun yönä Buddhan johtama taivaallisen väen kulkue laskeutuu Kuusta, eikä Miyatsuko pysty estämään sitä. Palvelija antaa Kaguyalle kaavun, joka pyyhkii pois kaikki hänen muistonsa, kun hän laittaa sen päälleen. Hän hyvästelee vanhempansa ennen kuin palvelija pukee kaavun prinsessan päälle, pyyhkien kaikki hänen muistonsa pois. He lähtevät, ja Miyatsukot jäävät suremaan prinsessaa. Kaguya katsoo kohti Maata viimeisen kerran, ja itkee muistellessaan maanpäällistä elämäänsä, joka nyt on hänelle enää vain kaukainen haave.

Ääninäyttelijät

Lähde

Lähteet

Aiheesta muualla
 

Studio Ghiblin elokuvat
Vuoden 2013 japanilaiset elokuvat